b'\n_START_ARTICLE_\nLuteet\n_START_SECTION_\nRakenne\n_START_PARAGRAPH_\nLuteiden koko ja vartalon muoto vaihtelevat paljon. P\xc3\xa4\xc3\xa4 ei liiku vartalon suhteen. Siin\xc3\xa4 on verkkosilm\xc3\xa4t ja p\xc3\xa4\xc3\xa4laella kolme pistesilm\xc3\xa4\xc3\xa4. Suuosat ovat muiden nivelk\xc3\xa4rs\xc3\xa4isten tapaan imev\xc3\xa4t. Imuk\xc3\xa4rs\xc3\xa4 l\xc3\xa4htee p\xc3\xa4\xc3\xa4n etuosasta ja levossa el\xc3\xa4in pit\xc3\xa4\xc3\xa4 sit\xc3\xa4 vartalon alla. Ruokaillessaan lude taittaa k\xc3\xa4rs\xc3\xa4n suoraan eteenp\xc3\xa4in. Tuntosarvet muodostuvat enint\xc3\xa4\xc3\xa4n viidest\xc3\xa4 jaokkeesta. Useimmat ludelajit ovat lentokykyisi\xc3\xa4 ja etusiiven eli hemelytran rakenne on ryhm\xc3\xa4ss\xc3\xa4 hyvin tyypillinen. Aikuisen hy\xc3\xb6nteisen etusiipi on useimmiten tyviosastaan kova ja nahkamainen kun taas siiven k\xc3\xa4rkiosa on kalvomainen. Siiven nahkamainen tyviosa, samoin kuin keskiruumis ja siipien v\xc3\xa4liin j\xc3\xa4\xc3\xa4v\xc3\xa4 kolmiomainen scutellum ovat yleens\xc3\xa4 v\xc3\xa4rikk\xc3\xa4it\xc3\xa4. My\xc3\xb6s kalvomaiset takasiivet ovat hyvin kehittyneet ja toimivat lent\xc3\xa4misess\xc3\xa4.\n_START_SECTION_\nElinymp\xc3\xa4rist\xc3\xb6t\n_START_PARAGRAPH_\nUseimmat ludelajit el\xc3\xa4v\xc3\xa4t kuivalla maalla sek\xc3\xa4 toukkina ett\xc3\xa4 aikuisina. Vesimittarit, vesiskorpioni, sauvalude, malluaiset ja pikkumalluainen ovat sopeutuneet el\xc3\xa4m\xc3\xa4\xc3\xa4n veden v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 tai jopa vedenpinnan alla. Monet ludelajit k\xc3\xa4ytt\xc3\xa4v\xc3\xa4t ravinnokseen kasvien nesteit\xc3\xa4 ja ne hakeutuvat kasvin ravinnepitoisimpiin osiin kuten kasvupisteisiin, kukintoihin ja siemeniin. Luteiden joukossa on my\xc3\xb6s runsaasti petoja ja osaa niist\xc3\xa4 k\xc3\xa4ytet\xc3\xa4\xc3\xa4n biologisessa torjunnassa koska ne ovat tehokkaita v\xc3\xa4hent\xc3\xa4m\xc3\xa4\xc3\xa4n kasveja tuhoavia hy\xc3\xb6nteisi\xc3\xa4. Useat luteet ovat hyvin ronkeleita ruokansa suhteen ja kasvinsy\xc3\xb6jille saattaa kelvata vain tietty kasvi tai petoluteille vain tietyill\xc3\xa4 kasveilla el\xc3\xa4v\xc3\xa4t kirvat, kempit ja punkit. _NEWLINE_Osa lajeista imee verta. Ihmisist\xc3\xa4 verta imev\xc3\xa4 lude on lutikka. Verta imev\xc3\xa4t Triatoma-suvun lajit, joita ei esiinny Suomessa, saattavat levitt\xc3\xa4\xc3\xa4 ihmisiin vaarallista Chagasin tautia. Varmuutta suomalaisten tautiin sairastumiseen ei ole saatu mutta on ollut ep\xc3\xa4ilyj\xc3\xa4.\n_START_SECTION_\nMuodonmuutos\n_START_PARAGRAPH_\nMuodonvaihdos on osittainen. Munasta kuoriutuva toukka muistuttaa aikuista mutta on siivet\xc3\xb6n. Lude k\xc3\xa4y l\xc3\xa4pi viisi toukkavaihetta ennen aikuistumistaan. Toukkavaiheessa olevien yksil\xc3\xb6iden lajinm\xc3\xa4\xc3\xa4ritys on usein hankalaa._NEWLINE_Monet luteet puolustautuvat pahanhajuisen eritteen avulla. T\xc3\xa4llaisia lajeja on typpyluteiden yl\xc3\xa4heimossa Pentatomoidea. Hajurauhaset sijaitsevat keskiruumiin sivuilla ensimm\xc3\xa4isten jalkaparien v\xc3\xa4liss\xc3\xa4. Jotkin lajit (etenkin Nepomorpha-alalahkoon kuuluvat, esimerkiksi vesiskorpioni), voivat pist\xc3\xa4\xc3\xa4 k\xc3\xa4sitelt\xc3\xa4ess\xc3\xa4 imuk\xc3\xa4rs\xc3\xa4ll\xc3\xa4\xc3\xa4n ja antaa n\xc3\xa4in varsin kivuliaan kokemuksen ahdistelijalleen.'